TDRI ชี้ประชามติส่งผลเลือกตั้งตามโรดแมพ แต่ไม่มีผลต่อศก.ไทย
TDRI ชี้ประชามติส่งผลเลือกตั้งตามโรดแมพ แต่ไม่มีผลต่อศก.ไทย
8 ส.ค. 2559

นายสมชัย จิตสุชน ผู้อำนวยการวิจัยด้านการพัฒนาอย่างทั่วถึง สถาบันวิจัยเพื่อการพัฒนาประเทศไทย (ทีดีอาร์ไอ) เปิดเผยว่า การที่ร่างรัฐธรรมนูญฉบับใหม่ผ่านประชามติไปเรียบร้อยแล้วนั้น ทำให้เห็นกรอบการทำงานของรัฐบาลที่จะมีความชัดเจนมากขึ้นจากการเดินหน้าไปตามโรดแมพที่วางไว้ เพื่อมุ่งไปสู่การจัดการเลือกตั้งในปี 60
ขณะที่ด้านการลงทุนหรือเศรษฐกิจไทยจะเติบโตได้มากน้อยเพียงใดนั้นคงไม่ได้ขึ้นกับปัจจัยทางการเมืองเรื่องเดียว แต่ยังมีเรื่องปัจจัยพื้นฐานอื่นๆ ที่เข้ามาประกอบด้วย เช่น เรื่องการพัฒนาเทคโนโลยี ความพร้อมของกำลังคน ยุทธศาสตร์ของภาครัฐในการส่งเสริมการลงทุน ซึ่งเป็นเรื่องที่ต้องดำเนินการต่อไป
อย่างไรก็ดี มองว่าในร่างรัฐธรรมนูญฉบับใหม่ ไม่มีเนื้อหาที่มุ่งเน้นให้เกิดการกระจายอำนาจไปสู่ท้องถิ่นมากนัก ซึ่งการเมืองระดับท้องถิ่นนี้เองเชื่อว่าจะเป็นกลไกสำคัญในการช่วยแก้ปัญหาความเหลื่อมล้ำทางสังคมได้เป็นอย่างดีมากกว่า